钦定古今图书集成/方舆汇编/职方典/第1043卷 > 《龙门三滩记》黄干
## 钦定古今图书集成/方舆汇编/职方典/第1043卷 > 《龙门三滩记》黄干

度地居民，为城邑、为乡井而居之，其生齿阜以蕃，则
其山川融结，磅礡深厚，宛曲回复，必有可观者。若夫
萃为中和，散为英华，涵濡孕育，为哲人才士，则其瑰
奇绝特，必有大可观者焉。盖人禀阴阳以生，川流山
峙，阴阳之大者，其刚柔厚薄，盈虚聚散，宜悉相似也。
吾友林正卿所居之乡山曰“鼎峰之山”，析为二支，东
西迭起，仰而相向，俯而相就，卒以交互而相入。梅溪
之水，沿山而流，若往而复，若抵而触，若渟而蓄，莫知
其所自出。如是者十馀里，然后耸为双崖，泻为三滩。
崖东湍驶，崒嵂澎湃，露怪呈奇，不可名状。盖一乡之
屏蔽，神龙之所藏也。吾友正卿顾而乐之，于崖之东，
结茅为庵，名以“龙门”，以为祈祷游览之地，而属其友
黄干记之。干未尝至其间，尝独与其士友游，大抵“广
洁峻峭，好义而喜文，则山川之气质实使然也。然人
固囿于气，当有以充其气。山之高，水之深，神龙之变
化，苟有以充之，吾分内事耳。不然，渔樵耕贩往来其
间者相踵也，于我何有焉。今正卿能与其乡人徜徉
盘礡，而讲其所闻于”师友者，以充其所禀之气，庶乎
博硕宏伟，而无负于兹土之胜哉！勉斋黄干《记》。